CLVI.  Bulla papae pro monasterio Boni-radii.   (Veronae, Aug. 31.) [  Gall. Christ. nov.  XII, Instrum. 138.]
Author: Lucius III

LUCIUS episcopus, servus servorum Dei, dilectis filiis GIRARDO abbati monasterii Boni-radii, ejusque fratribus, tam praesentibus quam futuris, regularem vitam professis, in perpetuum.

Religiosam vitam eligentibus apostolicum convenit adesse praesidium, ne forte cujuslibet temeritatis incursus aut eos a proposito revocet, aut robur, quod absit, sacrae religionis infringat. Eapropter, dilecti in Domino filii, vestris justis postulationibus clementer annuimus, et praefatum monasterium Boni-radii, in quo divino mancipati estis obsequio, sub B. Petri et nostra protectione suscipimus, et praesentis scripti privilegio communimus. In primis siquidem statuentes ut ordo monasticus, qui secundum Dei timorem in vestro coenobio, et beati Benedicti Regulam ac Cisterciensium fratrum institutionem noscitur institutus, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium impraesentiarum possidet, aut in futurum, concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus etiam illibata permaneant. In quibus haec propriis duximus exprimenda vocabulis: Locum ipsum in quo praefatum monasterium situm est cum omnibus pertinentiis suis, quae sunt a via trita quae tendit a Nivernis Warziacum, usque ad tritam veterem quae ducit a Charitate Warziacum; et omnia usuaria in omni potestate Candemisii, tam in nemoribus quam in plana terra: nemus quod dicitur Booles, grangiam Boni-radii cum pertinentiis suis; pasturas in Boiplano, grangiam Cathelaii cum pertinentiis suis; terras Lamberti Salonis, nemus Milonis, nemus quod dicitur Castales , terras Gaudrici, viam qua itur ad grangiam; grangiam Caviniaci cum pertinentiis suis, grangiam aquaeductus cum pertinentiis suis; nemus quod dedit vobis domina de Grenat; usuaria in nemore Britan . . . grangiam Avantigiarum cum pertinentiis suis; parvum feudum, planum etiam nemus quod dicitur Noardes; molendinum de Pruvera, et molam ipsorum molendinorum; terram quae dicitur Caumes , quam vobis dedit Everardus Motet; grangiam Concisi cum pertinentiis suis; prata, terras dominae Mariae de Nauminia ; rufam forestam, domum et vineas Warziaci; domum et vineas Serbenti; Montem-Agleuti et vineas; Pontem-tilium, terras de Constablei ; pratum Galeraudi , et exclusam ipsius prati, Noassegaudi ; prata Angelorum usque ad lapidiscinium; prata S. Macuti, pratum Petri Constables, prata de Linerolas . Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere vel extorquere praesumat. Liceat quoque vobis clericos vel laicos a saeculo fugientes liberos et absolutos ad conversionem recipere, et eos absque contradictione aliqua retinere. Prohibemus insuper ut nulli fratrum vestrorum post factam in eodem loco professionem, fas sit absque abbatis sui licentia de eodem discedere, discedentem vero absque communium litterarum cautione nullus audeat retinere. Paci quoque et tranquillitati vestrae paterna sollicitudine providere volentes, auctoritate apostolica prohibemus, ut infra clausuras locorum seu grangiarum vestrarum nullus violentiam, vel rapinam, aut furtum committere, ignem apponere, hominem capere vel interficere aliqua temeritate praesumat. Decernimus ergo nulli omnino hominum fas sit praefatum monasterium temere perturbare, etc. Datum Veronae, per manum Hugonis sacrosanctae Romanae Ecclesiae notarii, II Kalendas Septembris, indictione II, Incarnationis Dominicae 1184, pontificatus vero domni Lucii papae III anno III.

Notes: ( Chastelet ) ( Chevigny ) ( Chaumes ) ( Naumain ) ( Montaiglaut ) ( Constables ) ( Pré Galeraud ) ( Novesegaud ) ( Pré des Anges ) ( Ligneroles )